Spanne versit berge in liga | Netwerk24
Spanne versit berge in liga
Die Hoërskool Witteberg in Bethlehem is ná die vierde ronde van die Spur-bergfiets-skoleliga as die beste gemengde bergfietsskool in die Vrystaat aangewys. Van links is, voor: Alex du Preez, Alexis du Preez, Johan Botha, Reabetswe Lempe, Ian Cilliers en Jaco Prinsloo; middel: Odette Botha en Refiloe Mokoena; agter: Mariné du Plooy, Sarah Ledingham, Hanno van der Merwe, Damian van Tonder, Leander Taljaard, Dante van Tonder, Mitch Taylor en Hendré de Boer.Foto: Verskaf
Die Hoërskool Witteberg in Bethlehem is Saterdag (31/08) ná die eindronde van die Spur-bergfiets-skoleliga as die beste gemengde bergfietsskool in die Vrystaat aangewys. Dié skool was die gasheer van die ronde, wat in Bethlehem aangebied is.
In die beslissing van die liga het Witteberg se jeug-A-span ’n tweede plek in die spankompetisie behaal. Die lede van dié span is Alexis du Preez, Johan Botha, Mitch Taylor en Jaco Prinsloo.
Die seuns wat in die jeugafdeling presteer het, is Alexis (10de), Johan (19de), Jaco (20ste), Mitch (21ste), Dante van Tonder (22ste), Hendré de Boer (26ste), Franco de Boer (33ste) en Marius Loubscher (34ste).
Die junior seuns (17 tot 19 jaar) wat plekke behaal het, is Ian Cilliers (19de) en Damian van Tonder (16de).
Die seuns se sub-juniorspan (13 tot 14 jaar) was derde in die span­kompetisie. Dié span is Hanno van der Merwe (4de) en Andre du Preez (17de).
Sarah Ledingham het die eerste plek behaal in die afdeling vir junior meisies (17 tot 19 jaar).
In die jeugafdeling vir meisies (16 jaar) het Odette Botha die tweede plek behaal.
Witteberg het die sub-junior­afdeling vir meisies (13 tot 14 jaar) gewen. Die presteerders in dié afdeling is Refiloe Mokoena (1ste), Elry Floris (2de) en Marine du Plooy (3de).